### *Projekts*

**LATVIJAS REPUBLIKAS MINISTRU KABINETS**

2018.gada \_\_\_.\_\_\_\_\_\_\_\_\_ Noteikumi Nr.\_\_\_

Rīgā  (prot. Nr.\_\_ \_\_ §)

**Noteikumi par profesionālā doktora grāda mākslās profesionālās augstākās izglītības valsts standartu un profesionālā doktora grāda mākslās piešķiršanas kārtību**

Izdoti saskaņā ar Augstskolu likuma 63.4 panta otro daļu

 un Izglītības likuma 14.panta 19.punktu

**I. Vispārīgie jautājumi**

1. Noteikumi nosaka:

1.1. profesionālā doktora grāda mākslās profesionālās augstākās izglītības valsts standartu, kas ietver profesionālās doktora studiju programmas mākslās galvenos mērķus un uzdevumus, studiju programmas pamatsaturu un studiju programmas apguves vērtēšanas pamatprincipus;

1.2. profesionālā doktora grāda mākslās piešķiršanas kārtību.

2. Profesionālās doktora studiju programmas mākslās īsteno augstskola.

**II. Studiju programmu stratēģiskais mērķis un uzdevumi**

3. Studiju programmu stratēģiskais mērķis ir nodrošināt kultūras, sabiedrības un sociālajām vajadzībām atbilstošas, mākslinieciskajā jaunradē un zinātnē balstītas, kā arī mākslinieciskajā praksē piemērojamas profesionālās studijas, kuru rezultātā tiek iegūtas zinātniskā pētniecībā balstītu mākslinieciski augstvērtīgu darbu veidošanas prasmes un attīstītas praktiskas iemaņas unikālu māksliniecisku ideju īstenošanā.

4. Studiju programmu galvenie uzdevumi ir:

4.1. izglītot studējošos, nodrošinot profesionālā doktora grāda mākslās ieguvi;

4.2. sekmēt studējošo izcilību, konkurētspēju mainīgajos sociālekonomiskajos apstākļos Latvijas un starptautiskajā darba tirgū;

4.3. nodrošināt studiju rezultātu (zināšanu, prasmju un kompetences) sasniegšanu atbilstoši Latvijas izglītības klasifikācijā noteiktajām Eiropas kvalifikācijas ietvarstruktūras (turpmāk – ietvarstruktūra) 8.līmenim;

4.4. nodrošināt un attīstīt studiju, pētniecības un mākslinieciskās jaunrades darba vienotību, sekmēt izcilību un kvalitāti, konkurētspēju un eksportspēju studējošā izvēlētajā mākslas jomā.

5. Studiju programmas specifiskos mērķus un uzdevumus nosaka atbilstoši augstskolas stratēģiskajai specializācijai, stratēģiskajiem mērķiem un galvenajiem uzdevumiem sadarbībā ar mākslas attiecīgās nozares speciālistiem un darba devējiem.

**III. Studiju programmas obligātais pamatsaturs**

6. Studiju programmas apjoms ir vismaz 132 kredītpunkti.

7. Studiju programmas saturs nodrošina zināšanu, prasmju un kompetences apguvi, kas nepieciešama profesionālas mākslinieciskas darbības veikšanai atbilstoši Latvijas izglītības klasifikācijā noteiktajām ietvarstruktūras 8.līmeņa zināšanām, prasmēm un kompetencei.

8. No studiju programmas apjoma (izņemot to apjomu, kas paredzēts mākslinieciskai praksei, profesionālā doktora grāda mākslās iegūšanai nepieciešamā doktora teorētiskā pētījuma un mākslinieciskās jaunrades darba izstrādei) pilna laika studijās ne mazāk kā 25 procentus veido kontaktstundas.

9. Studiju programmas obligāto saturu veido:

9.1. studiju kursi, kas nodrošina jaunāko sasniegumu padziļinātu apguvi mākslas zinātnes profesionālās darbības jomas teorijā un praksē vismaz 12 kredītpunktu apjomā;

9.2. mākslinieciskā, jaunrades un projektēšanas darba studiju kursi vismaz 20 kredītpunktu apjomā;

9.3. pētnieciskā darba studiju kursi vismaz 15 kredītpunktu apjomā;

9.4. mākslinieciskā vai jaunrades prakse vismaz 20 kredītpunktu apjomā;

9.5.valsts pārbaudījums, kura sastāvdaļa ir teorētiskā pētījuma un mākslinieciskās jaunrades darba izstrādāšana un aizstāvēšana, vismaz 40 kredītpunktu apjomā;

9.6. brīvās izvēles studiju kursi vismaz 5 kredītpunktu apjomā.

10. Papildus šo noteikumu 9.punktā minētajam studiju programmas obligātajā pamatsaturā var ietvert arī studiju kursus, kuri nodrošina profesionālās kompetences sasniegšanu uzņēmējdarbībā (inovācijas, uzņēmumu organizācija un dibināšana, vadīšanas metodes, projektu izstrādes un vadīšanas pamati, finanšu uzskaites sistēma, zināšanas par darba tiesisko attiecību regulējumu, tai skaitā par sociālā dialoga veidošanu sabiedrībā, kā arī zināšanas par citām novitātēm uzņēmējdarbības vai iestādes vadīšanā), ja tie nav apgūti zemāka līmeņa studiju programmā.

11. Studiju programmas apguve noslēdzas ar valsts pārbaudījumu, kas ietver doktora teorētiskā pētījuma un mākslinieciskās jaunrades darba izstrādāšanu un aizstāvēšanu profesionālajā jomā – mākslinieciskās darbības jomā.

**IV. Studiju programmas apguves vērtēšanas pamatprincipi**

12. Vērtējot studiju programmas apguves rezultātus, ievēro šādus pamatprincipus:

12.1. vērtēšanas atklātības princips – atbilstoši izvirzītajiem studiju programmu mērķiem un uzdevumiem, kā arī studiju kursu mērķiem un uzdevumiem, ir noteikts prasību kopums studiju rezultātu sasniegšanas vērtēšanai;

12.2. vērtējuma obligātuma princips – nepieciešams iegūt sekmīgu vērtējumu par visu studiju programmas satura apguvi;

12.3. vērtējuma pārskatīšanas iespēju princips – augstskola nosaka kārtību iegūtā vērtējuma pārskatīšanai;

12.4. vērtēšanā izmantoto pārbaudes veidu dažādības princips – studiju programmas apguves vērtēšanā izmanto dažādus pārbaudes veidus.

13. Studiju rezultātu sasniegšanas pakāpi vērtē 10 ballu skalā vai ar vērtējumu „ieskaitīts/neieskaitīts”. Studiju rezultātu sasniegšanas pakāpi studiju programmas studiju kursa gala pārbaudījuma ietvaros ar vērtējumu „ieskaitīts/neieskaitīts” var vērtēt, ja studiju kursa apjoms nav vairāk kā divi kredītpunkti. Ar vērtējumu „ieskaitīts/neieskaitīts” var vērtēt arī studiju rezultātu sasniegšanas pakāpi tādu studiju kursā noteikto pārbaudījumu ietvaros, kuri nav studiju kursa gala pārbaudījumi.

14. Studiju rezultātu vērtējumi 10 ballu skalā ir šādi:

14.1. izcili (10) – zināšanas, prasmes un kompetence pārsniedz studiju programmas, studiju kursa apguves prasības, liecina par spēju veikt patstāvīgus, mākslinieciskajā izpētē balstītus mākslinieciskās prakses projektus un dziļu problēmu izpratni;

14.2. teicami (9) – zināšanas, prasmes un kompetence pilnībā atbilst studiju programmas, studiju kursa apguves prasībām, iegūta prasme patstāvīgi lietot iegūtās zināšanas;

14.3. ļoti labi (8) – pilnīgi izpildītas studiju programmas, studiju kursa apguves prasības, tomēr atsevišķos jautājumos nav pietiekami dziļas izpratnes, lai zināšanas patstāvīgi lietotu sarežģītāku problēmu risināšanā;

14.4. labi (7) – kopumā izpildītas studiju programmas, studiju kursa apguves prasības, tomēr dažkārt konstatējama neprasme iegūtās zināšanas izmantot patstāvīgi;

14.5. gandrīz labi (6) – izpildītas studiju programmas, studiju kursa apguves prasības, tomēr vienlaikus konstatējama nepietiekami dziļa problēmas izpratne un neprasme izmantot iegūtās zināšanas;

14.6. viduvēji (5) – kopumā apgūta studiju programma, studiju kurss, tomēr konstatējama nepietiekama dažu problēmu pārzināšana un neprasme izmantot iegūtās zināšanas;

14.7. gandrīz viduvēji (4) – kopumā apgūta studiju programma, studiju kurss, tomēr konstatējama nepietiekama dažu pamatkoncepciju izpratne, ir ievērojamas grūtības iegūto zināšanu praktiskā izmantošanā;

14.8. vāji (3) – zināšanas ir virspusējas un nepilnīgas, studējošais nespēj tās lietot konkrētās situācijās;

14.9. ļoti vāji (2) – ir virspusējas zināšanas tikai par atsevišķām problēmām, lielākā daļa studiju programmas, studiju moduļa vai studiju kursa nav apgūta;

14.10. ļoti, ļoti vāji (1) – nav izpratnes par priekšmeta pamatproblemātiku, nav gandrīz nekādu zināšanu studiju kursā, studiju modulī vai studiju programmā.

15. Novērtējot studiju rezultātus studiju programmā vai studiju kursā 10 ballu skalā, augstskola var paredzēt arī papildu kritērijus konkrēta vērtējuma noteikšanai 10 ballu skalā.

16. Ar vērtējumu „ieskaitīts” vai „neieskaitīts” novērtē atkarībā no tā, vai pārbaudījumā studējošā uzrādītās zināšanas, prasmes un kompetence atbilst vai neatbilst attiecīgajā pārbaudījumā augstskolas noteiktajam zināšanu, prasmju un kompetences līmenim.

17. Par sekmīgiem uzskata vērtējumus no „izcili” (10) līdz „gandrīz viduvēji” (4) un vērtējumu „ieskaitīts”.

**V. Profesionālā doktora grāda mākslās piešķiršanas kārtība**

18. Profesionālā doktora grāda mākslās iegūšanai ir jānokārto valsts pārbaudījums, kura sastāvdaļas ir doktora teorētiskais pētījums un mākslinieciskās jaunrades darba izstrādāšana un aizstāvēšana.

19. Par profesionālo doktora grādu mākslās piešķiršanu lemj valsts pārbaudījumu komisija pēc akreditētas profesionālās doktora studiju programmas mākslās apguves, doktora teorētiskā pētījuma un mākslinieciskās jaunrades darba izstrādāšanas un aizstāvēšanas.

20. Valsts pārbaudījumu komisijas sastāvu, kurā ir komisijas priekšsēdētājs un vismaz četri komisijas locekļi, apstiprina augstskolas senāts.

21. Valsts pārbaudījumu komisiju vada priekšsēdētājs, kuram ir doktora grāds mākslās. Komisijas sastāvu veido komisijas locekļi ar doktora grādu mākslās, kā arī profesionālo institūciju pārstāvji, kuri veic mūsdienu līmenim atbilstošu mākslinieciskās jaunrades darbu. Valsts pārbaudījumu komisijā iekļauj vismaz vienu persona, kas ir ieguvusi profesionālo doktora grādu mākslās ārvalstīs vai vismaz viens ārvalsts profesionālās organizācijas pārstāvis, kurš veic mūsdienu līmenim atbilstošu mākslinieciskās jaunrades darbu.

22. Valsts pārbaudījumu komisijā papildus var piesaistīt ārvalstu akreditētu augstskolu atbilstošās studiju programmas profesorus, kā arī Latvijas un ārvalstu ekspertus atbilstoši teorētiskā pētījuma un mākslinieciskās jaunrades darba virzienam.

23. Valsts pārbaudījumu komisija visus lēmumus, izņemot lēmumu par profesionālā doktora grāda mākslās piešķiršanu, pieņem, atklāti balsojot, ar vienkāršu klātesošo balsu vairākumu. Ja balsis sadalās līdzīgi, izšķirošā ir komisijas priekšsēdētāja balss.

24. Valsts pārbaudījumu komisijas darbu nodrošina augstskola. Valsts pārbaudījumu procesa īstenošanas izmaksas sedz profesionālo doktora studiju programmu īstenotāja augstskola no studiju programmas īstenošanai paredzētajiem līdzekļiem.

25. Valsts pārbaudījumu komisijas izveidi un darbību profesionālā doktora grāda mākslās piešķiršanā nosaka ar augstskolas senāta lēmumu apstiprināts nolikums.

26. Augstskola izstrādā šo noteikumu 25.punktā noteikto nolikumu par valsts pārbaudījumu komisijas izveidi un darbību, kurā ietver:

26.1. vispārīgos noteikumus;

26.2. tiesības studējošiem kārtot valsts pārbaudījumus un prasības studējošiem, lai būtu tiesības kārtot valsts pārbaudījumus;

26.3. valsts pārbaudījumu satura prasības;

26.4. valsts pārbaudījumu organizācijas un norises kārtību;

26.5. valsts pārbaudījumu izstrādāšanas, iesniegšanas un aizstāvēšanas prasības;

26.6. valsts pārbaudījumā uzrādītās kompetences vērtēšanas kritērijus;

26.7. valsts pārbaudījumu komisijas pienākumus un tiesības valsts pārbaudījumu aizstāvēšanā un profesionālā grāda mākslās piešķiršanā;

26.8. apelācijas kārtību par valsts pārbaudījumu komisijas lēmumiem.

27. Ja profesionālās doktora studiju programmu mākslās kā kopējo studiju programmu īsteno vairākas augstskolas, tās var izveidot atsevišķu valsts pārbaudījumu komisiju katrā mākslinieciskās darbības jomā.

28. Ja pieņemts lēmums par akadēmiskās darbības pielīdzināšanu profesionālā doktora studiju programmas prasībām, augstskola nedēļas laikā pēc tā pieņemšanas lēmumu paziņo pretendentam. Ja pieņemts lēmums akadēmisko darbību nepielīdzināt profesionālā doktora studiju programmas prasībām, augstskola norāda lēmuma pamatojumu un dokumentus atdod pretendentam.

29. Pretendentam ir tiesības novērst norādītās nepilnības un iesniegt dokumentus atkārtoti, bet ne agrāk kā trīs mēnešus pēc augstskolas lēmuma pieņemšanas.

30. Lēmumu par studiju uzsākšanu vēlākajos studiju posmos un iepriekšējā izglītībā vai profesionālajā pieredzē sasniegtu studiju rezultātu atzīšanu profesionālās doktora studiju programmas mākslās pieņem valsts pārbaudījumu komisija.

31.  Noteikumi stājas spēkā 2018.gada 1.augustā.

Ministru prezidents M.Kučinskis

Kultūras ministre D.Melbārde

Vīza: Valsts sekretāre D.Vilsone

Rūsiņa 67330206

Lolita.Rusina@km.gov.lv